Kansanedustajan mukaan tulorajoista tulee nyt järkevissä määrin luopua.

Kansanedustaja Markku Eestilän (kok.) mukaan Suomessa on nyt tehtävä kaikki voitava, jotta maatiloille saadaan kotimaasta työntekijöitä.

Ukrainan hallitus päätti viime viikolla, ettei se päästä kansalaisiaan lähtemään muihin maihin kausityön perässä. Näin jopa 1500 kausityöntekijän tulo Ukrainasta Suomeen peruuntui. Asiasta uutisoi Maaseudun Tulevaisuus.

– Korona nostaa uudella tavalla esiin huoltovarmuuden ja kotimaisen ruoantuotannon tärkeyden. Erityisesti kauppapuutarhoilla ja marjatiloilla ulkomaisen kausityövoiman käyttäminen on ollut enemmänkin sääntö kuin poikkeus, Markku Eestilä toteaa Facebookissa.

– Kyse ei ole pelkästään maataloudesta, sillä 150 miljoonan puuntaimen vuosittainen istutus on myös vaatinut merkittävästi ulkomaista kausityövoimaa. Nyt on tärkeää luopua – järkevässä määrin – opiskelijoiden tulorajoista ja muista tulon leikkauksista, jotta suomalaisia oikeasti saadaan näihin töihin.

Tällä hetkellä töihin tarvittaisiin kesäkuuhun mennessä noin 4 000 työntekijää, tai puutarhatalouden sato uhkaa supistua jopa 20-30 prosenttia.

Maatalouden etujärjestö MTK vetosi vielä sunnuntaina hallitukseen ukrainalaisen työvoiman saamiseksi. Maa- ja metsätalousministeri Jari Lepän (kesk.) mukaan hallitus kääntää katseensa nyt kotimaassa olevaan työvoimaan.

– Hakijoita on runsaasti. Tarvitaan lisäksi myös kannusteita, jolla työhön sitoutumista helpotetaan. Moni maatila- ja puutarhayrittäjä onkin sanonut, ettei kaipaa kriisitukea vaan ammattitaitoista työvoimaa satokauden turvaksi, Jari Leppä sanoo.

– Kyllä, hallitus on yhdessä sitoutunut katsomaan läpi ne keinot, joilla jo maassa olevia saadaan työllistettyä tiloille. #korona #koronafi, sisäministeri Maria Ohisalo (vihr.) täsmentää.

Korona nostaa uudella tavalla esiin huoltovarmuuden ja kotimaisen ruoantuotannon tärkeyden. Erityisesti… Posted by Markku Eestilä on Sunday, April 26, 2020

Kyllä, hallitus on yhdessä sitoutunut katsomaan läpi ne keinot, joilla jo maassa olevia saadaan työllistettyä tiloille. #korona #koronafi https://t.co/2SPew5iLUi — Maria Ohisalo (@MariaOhisalo) April 26, 2020